ตูน ยังชม ไม่แย่ง ถ่ายเซลฟี่
กำแพงเพชร ตั้งแถวรอรับ เป็นระเบียบ,นักร้องน้ำใจงาม ตูน บอดี้สแลม พร้อมทีม งาน ก้าวคนละก้าว วิ่งถึงกำแพงเพชรแล้ว โดยมี เต๋า-สมชาย เข็มกลัด และเพื่อนดารานักแสดงอีกหลายคนร่วมวิ่งด้วย ท่ามกลางประชาชนแห่ต้อนรับนับหมื่นคน พร้อมร่วมบริจาคเงิน เต๋า-สมชาย ถึงเอ่ยปากชมตูน ยกย่องให้ตูนเป็น วีรบุรุษโลก ในขณะที่หลายจังหวัดจัดกิจกรรมคึกคัก เพื่อระดมเงินสมทบโครงการก้าวคนละก้าว ส่วนยอดเงินบริจาคทะลุกว่า 788 ล้านบาทแล้ว,นักร้องขวัญใจมหาชน ตูน บอดี้สแลม พร้อมด้วยแฟนสาวก้อย-รัชวิน และทีมงาน ก้าวคนละก้าว ยังคงออกวิ่งเพื่อขอรับเงินบริจาคนำไปช่วยเหลือโรงพยาบาล 11 แห่งทั่วประเทศ และได้รับการต้อนรับอย่างอบอุ่นจากประชาชนตลอดเส้นทางที่วิ่งผ่าน ทำให้ยอดเงินทะลุเป้าที่วางไว้ 700 ล้านบาท ความคืบหน้าเมื่อเวลา 03.30 น. วันที่ 13 ธ.ค. ตูน บอดี้สแลม พร้อมแฟนสาวและทีมงานได้ออกวิ่งอีกครั้ง เซตแรกบริเวณจุดสตาร์ตปั๊มน้ำมันซัสโก้ ต.หนองกรด อ.เมืองนครสวรรค์ มุ่งหน้าไปตามถนนพหลโยธิน ท่ามกลางการต้อนรับจากประชาชน อย่างอบอุ่นตลอดเส้นทางที่วิ่งผ่าน ออกมามอบเงินและส่งเสียงเชียร์ พี่ตูนสู้ๆ มีตำรวจคอยอำนวยความสะดวก เนื่องจากถนนอยู่ระหว่างการปรับปรุง ผิวจราจร ทำให้การวิ่งค่อนข้างเป็นไปด้วยความทุลักทุเลเล็กน้อย,กระทั่งถึงจุดเช็กพอยต์แรกที่บริเวณบ้านหนองขี้วัว ต.อ่างทอง อ.บรรพตพิสัย จ.นครสวรรค์ ตูนกับคณะหยุดพักทักทายกับประชาชนที่มาต้อนรับอย่างเป็นกันเอง ก่อนจะออกวิ่งต่อในเซตที่ 2 มี เต๋า-สมชาย เข็มกลัด และดารานักแสดงอีกหลายคนร่วมวิ่งด้วย โดยเต๋า-สมชาย กล่าวว่า มาร่วมวิ่งเพื่อจะได้กลับไปบอกลูกว่าได้มาร่วมวิ่งกับวีรบุรุษของโลก ขอให้ตูนก้าวไปข้างหน้า อย่าหันหลังกลับ ต่อมาตูนพร้อมคณะวิ่งมุ่งหน้าไปยังจุดเช็กพอยต์ที่ 2 บริเวณ อบต.สลกบาตร อ.ขาณุวรลักษบุรี จ.กำแพงเพชร มีประชาชนออกมาต้อนรับตามจุดต่างๆเป็นระยะตลอดเส้นทาง พร้อมมอบเงินบริจาคเข้าโครงการก้าวคนละก้าว และขอเซลฟี่ ตูนได้หยุดทักทายและร่วมถ่ายภาพอย่างเป็นกันเอง และทันทีที่ตูนกับทีมงานวิ่งเข้าสู่พื้นที่ จ.กำแพงเพชร ตูนได้หยุดถ่ายภาพกับป้ายทางเข้าจังหวัด ซึ่งก่อสร้างด้วยศิลาแลง เป็นสัญลักษณ์ของจังหวัดกำแพงเพชร,นอกจากนี้ มีประชาชนมารอรับเป็นแถวยาวตั้งแต่ปากทางเข้ากำแพงเพชรไปจนถึงหน้าสำนักงาน อบต.สลกบาตร ระยะทางยาวกว่า 2 กม. พร้อมส่งเสียงเชียร์ พี่ตูนสู้ๆ ดังกระหึ่ม โดยทุกคนเข้าแถวเป็นระเบียบเรียบร้อย ไม่ฉุดรั้งแย่งกันเซลฟี่ นักร้องหนุ่มถึงกับออกปากชมว่าคนกำแพงเพชรน่ารักที่สุด กระทั่งตูนวิ่งมาถึงจุดเช็กพอยต์หน้า อบต.สลกบาตร มีนายธัชชัย สีสุวรรณ ผวจ.กำแพงเพชร หัวหน้าส่วนราชการ ผู้นำท้องถิ่น และพ่อค้าประชาชนมาต้อนรับและร่วมกันบริจาคเงินให้กับตูนรวม 1,456,408.50 บาท ในจำนวนนี้มีนางอมรรัตน์ สุวรรณโรจน์ เจ้าของเฉาก๊วยชากังราว ร่วมบริจาคด้วย 50,000 บาท พร้อมนำเฉาก๊วยมาให้ชาวบ้านและทีมงานก้าวคนละก้าวกินฟรีด้วย นายธัชชัย กล่าวว่า ตูนเป็นตัวอย่างของคนรุ่นใหม่ที่สร้างความดีด้วยจิตอาสา อยากให้ประเทศไทยมีแบบนี้มากๆ จากนั้นนายธัชชัยนำตูนและคณะเข้าไปในสำนักงาน อบต.สลกบตร ร่วมรับประทานอาหาร ซึ่งมีชาวบ้านแต่ละหมู่บ้านนำมาจัดเลี้ยง ประกอบด้วย ไก่ทอด หมูทอด ผัดกะเพราหมู ต้มยำขาหมู ไข่เจียว แกงป่าหมู,ต่อมาตูนพร้อมทีมงานได้ออกวิ่งในเซตที่ 3 ออกจาก อบต.สลกบาตร ผ่านตลาดสลกบาตรซึ่งเป็นย่านชุมชนและย่านการค้า มีประชาชนออกมาต้อนรับนับหมื่นคน พร้อมคณะสิงโตศิษย์เจ้าพ่อจอมทอง ตูนได้เข้าถ่ายรูปกับคณะสิงโตและนักเรียนโรงเรียนสลกบาตรวิทยาที่มาตั้งวงเล่นดนตรี รวมทั้งรับมอบเงินจากประชาชนในนามชาวสลกบาตร 111,111 บาท พร้อมทักทายชาวบ้านและนักเรียนโรงเรียนสลกบาตรที่มารอให้กำลังใจ ส่งเสียงเชียร์ พี่ตูนสู้สู้ โดยสังเกตตูนมีสีหน้าอิดโรยอย่างเห็นได้ชัด คาดว่าเกิดการพักผ่อนน้อย ประกอบกับเพิ่งหายป่วย และต้องลุกขึ้นวิ่งตั้งแต่ตีสามครึ่งในระยะไกล ท่ามกลางอากาศร้อนอบอ้าว แต่ตูนก็ยังส่งยิ้มให้กับทุกคน และยังตรงเข้าสวมกวดหญิงสูงอายุรายหนึ่งที่มารอบริจาคเงิน กระทั่งถึงจุดเช็กพอยต์ที่ 3 บริเวณโรงเรียนบ้านโคกเลาะ ต.ดอนแตง อ.ขาณุวรลักษบุรี มีชาวบ้านมาต้อนรับเนืองแน่นเช่นกัน จากนั้นตูนออกวิ่งในเซตสุดท้ายของวันนี้ไปยังจุดเช็กพอยต์บริเวณปั๊มน้ำมันศรีนคร ต.คลองขลุง อ.คลองขลุง จ.กำแพงเพชร มีประชาชนออกมาต้อนรับและร่วมบริจาคเงินจำนวนมากเช่นกัน สำหรับยอดเงินบริจาค ณ เวลา 18.00 น. วันที่ 13 ธ.ค. จำนวน 788,046,092.05 บาท,ส่วนความเคลื่อนไหวกิจกรรมระดมเงินช่วยโครงการก้าวคนละก้าว ช่วงเช้าวันเดียวกัน นายคำรณ ศรีโพธิ์ นายอำเภอเวียงแก่น จ.เชียงราย ร่วมกับกลุ่มชาติพันธุ์ 9 ชนเผ่า และประชาชนจาก สปป.ลาว ออกวิ่งเพื่อขอรับเงินบริจาคในเส้นทางจุดผ่อนปรนชายแดนไทย-ลาว ระยะทางกว่า 20 กม. มีชาวบ้านเข้าร่วมกิจกรรมกว่า 1 พันคน โดยเงินบริจาคทั้งหมดจะส่งมอบให้กับตูนในวันที่ตูนวิ่งไปถึง อ.แม่สาย จ.เชียงราย เช่นเดียวกับที่ จ.พะเยา ว่าที่ร้อยตรีณรงค์ โรจนโสธร รอง ผวจ.พะเยา กล่าวว่า ในวันที่ 18 ธ.ค. ทางจังหวัดจะจัดกิจกรรมวิ่งระดมเงินบริจาคเพื่อมอบให้กับโครงการก้าวคนละก้าว ณ บริเวณลานหน้าอนุสาวรีย์พ่อขุนงำเมือง ริมกว๊านพะเยา จึงขอเชิญชวนชาวพะเยาเข้าร่วมกิจกรรมด้วย ส่วนที่ จ.ลำปาง นายอนุรักษ์ นิภาวรรณ ผู้บริหารบริษัทอินทราเซรามิก จำกัด เตรียมมอบจานเซรามิกซึ่งมีภาพวาดของตูนลงบนจานให้กับตูนด้วยทันทีที่วิ่งถึง จ.ลำปาง ด้าน จ.อ่างทอง นายไพโรจน์ ถนอมวงษ์ อายุ 46 ปี เจ้าของบ้านหุ่นเหล็ก เผยว่าได้สร้างหุ่นเหล็กรูปตูนความสูงประมาณ 70 ซม.น้ำหนัก 7 กก. เพื่อนำออกประมูลนำเงินเข้าโครงการก้าวคนละก้าวด้วยเช่นกัน
นักร้องน้ำใจงาม ตูน บอดี้สแลม พร้อมทีม งาน ก้าวคนละก้าว วิ่งถึงกำแพงเพชรแล้ว โดยมี เต๋า-สมชาย เข็มกลัด และเพื่อนดารานักแสดงอีกหลายคนร่วมวิ่งด้วย
ตูน,ตูน บอดี้สแลม,วิ่ง,ก้าวคนละก้าว,กำแพงเพชร